b'\n_START_ARTICLE_\nKristin Kuutma\n_START_PARAGRAPH_\nKristin Kuutma (s\xc3\xbcndinud 11. juulil 1959) on eesti antropoloog, etnoloog ja folklorist._NEWLINE_Kuutma \xc3\xb5ppis aastatel 1977\xe2\x80\x931982 Tartu Riiklikus \xc3\x9clikoolis inglise keelt ja kirjandust ning t\xc3\xb6\xc3\xb6tas l\xc3\xb5petamise j\xc3\xa4rel korrektori, t\xc3\xb5lgi ja toimetajana. Aastal 1998 kaitses ta Tartu \xc3\x9clikooli juures uurimist\xc3\xb6\xc3\xb6 "Folkloorifestivalid kui t\xc3\xa4nap\xc3\xa4eva traditsioon" p\xc3\xb5hjal oma esimese magistrikraadi. Aastatel 1998\xe2\x80\x932002 \xc3\xb5ppis Kuutma Ameerika \xc3\x9chendriikides Washingtoni \xc3\x9clikoolis, kus ta kaitses 1999. aastal teise magistrikraadi ja 2002. aastal ka doktorikraadi. Tema doktoriv\xc3\xa4itekirja pealkiri oli "A S\xc3\xa1mi Ethnography and A Seto Epic: Two Collaborative Representations in Their Historical Contexts"_NEWLINE_Alates 2004. aastast on Kuutma t\xc3\xb6\xc3\xb6tanud Tartu \xc3\x9clikooli \xc3\xb5ppej\xc3\xb5una. Aastatel 2007\xe2\x80\x932009 oli ta kultuuriteaduste erakorraline professor ja alates 2010. aastast on ta sama valdkonna korraline professor._NEWLINE_Kuutma on arvukate rahvusvaheliste ja kohalike erialaorganisatsioonide liige. Muuhulgas on ta Eesti Folkloori Seltsi asutajaliige (1989)._NEWLINE_Tema peamiseks uurimisvaldkonnaks on kultuuriuuringud, eelk\xc3\xb5ige kultuuriteooriad, kultuuriuuringute historiograafia ja refleksiivne kultuurikriitika, kultuurilooliste s\xc3\xbcmbolite kujunemine ja representatsioon, kultuuripoliitika ja rahvusvahelised suhted, kultuurip\xc3\xa4randi ja identiteedi seosed, p\xc3\xa4rimuskultuur ja sotsiaalsed protsessid globaalses kontekstis._NEWLINE_2003. aastal autasustati teda Eesti Kultuurkapitali aastapreemiaga Eesti, L\xc3\xa4ti ja Leedu laulu- ja tantsupidude ning Kihnu kultuuriruumi teadusliku anal\xc3\xbc\xc3\xbcsi eest, mis v\xc3\xb5imaldas need kultuurin\xc3\xa4htused kanda UNESCO maailmap\xc3\xa4randi nimistusse.'